তথ্যবিবরণী নম্বর :৪০২৭

**বিশ্ব শিক্ষক দিবসে সকল শিক্ষকের প্রতি তথ্য ও সম্প্রচার মন্ত্রীর শ্রদ্ধা**

**ঢাকা,** ২০ আশ্বিন (৫ অক্টোবর) :

আজ বিশ্ব শিক্ষক দিবসে সারা বিশ্বের সকল শিক্ষকের প্রতি শ্রদ্ধা নিবেদন করেছেন শিক্ষক এবং তথ্য ও সম্প্রচার মন্ত্রী ড. হাছান মাহমুদ।

ফেসবুকে বাংলা ও ইংরেজি দু’টি ভাষায় দেয়া এক পোস্টে তথ্য ও সম্প্রচার মন্ত্রীকে নিজের স্কুলের ও কলেজের দু’জন শিক্ষকের পা ছুঁয়ে শ্রদ্ধা নিবেদন করতে দেখা যায়।

বর্তমানে ঢাকা বিশ্ববিদ্যালয়ের সমুদ্রবিজ্ঞান বিভাগের খণ্ডকালীন শিক্ষক তথ্য ও সম্প্রচার মন্ত্রী হাছান মাহমুদ সবসময় তার পরিচয় দিতে গিয়ে বলেন, শিক্ষকতা তাঁর পেশা আর রাজনীতি তাঁর ব্রত।

#

আকরাম/এনায়েত/মোশারফ/শামীম/২০২২/২২৪০ঘণ্টা

তথ্যবিবরণী নম্বর : ৪০২৬

**টেকনোলজি দেশকে আরো গতিশীল করবে**

**--পানি সম্পদ প্রতিমন্ত্রী**

ঢাকা, ২০ আশ্বিন (৫ অক্টোবর) :

পানি সম্পদ প্রতিমন্ত্রী জাহিদ ফারুক বলেছেন, বাংলাদেশ অর্থনৈতিকভাবে উন্নতি করেছে, যার ফলে সনির মতো বিশ্বখ্যাত প্রতিষ্ঠান বাংলাদেশে তাদের পণ্য এদেশে উৎপাদন করছে। ডিজিটাল প্রযুক্তির সাথে এদেশের মানুষের সম্পৃক্ততা ও ডিজিটাল বাংলাদেশ গড়ার ক্ষেত্রে বঙ্গবন্ধুকন্যা প্রধানমন্ত্রী শেখ হাসিনার স্বপ্ন বাস্তবায়নে বাংলাদেশের একটি নেতৃস্থানীয় প্রতিষ্ঠান স্মার্ট টেকনোলজি (বিডি) লি. এর ভূমিকা অত্যন্ত গুরুত্বপূর্ণ। স্মার্ট টেকনোলজি দেশকে আরো গতিশীল করবে, দেশে সনির উৎপাদন প্ল্যান্ট স্থাপন করে কর্মসংস্থান সৃষ্টি করে দেশকে এগিয়ে যেতে সহায়ক হবে।

আজ রাজধানীর প্যান প্যাসিফিক হোটেল সোনারগাঁওয়ে ‘পদ্মা হল রুমে’ SONY BRAVIA-XR K Series এর ‘Google TV’ এর উদ্বোধন অনুষ্ঠানে প্রতিমন্ত্রী এসব কথা বলেন।

প্রতিমন্ত্রী বলেন, জাপান বাংলাদেশের অকৃত্রিম বন্ধুরাষ্ট্র যা ইলেকট্রনিক্স সামগ্রী উৎপাদনে বিশ্বে অনন্য। এখন থেকে বাংলাদেশে সনি টিভি উৎপাদন করে বিদেশে রপ্তানি করবে। তিনি বলেন, বাংলাদেশে সনি’র অনুমোদিত পরিবেশক তাদের সুদৃঢ় ব্যবসায়িক নীতি মেনে আসল পণ্যের সঙ্গে সঠিক মূল্যে নির্ধারণ করে সেবার মান নিশ্চিত করবে।

বিশেষ অতিথির বক্তব্য রাখেন সনি সাউথ-ইস্ট এশিয়া, আরএমডিসি প্রেসিডেন্ট আতসুশি এন্দো, বাংলাদেশে নিযুক্ত জাপানের রাষ্ট্রদূত ইতো নাওকি, বাংলাদেশ পুলিশের অতিরিক্ত মহাপরিদর্শক শফিকুল ইসলাম। সভাপতিত্ব করেন স্মার্ট টেকনোলজি (বিডি) লি. এর ব্যবস্থাপনা পরিচালক মোহাম্মদ জহিরুল ইসলাম।

#

গিয়াস/এনায়েত/মোশারফ/রফিকুল/মাহমুদ/শামীম/২০২২/২০৩৫ঘণ্টা

তথ্যবিবরণী নম্বর : ৪০২৪

**কোভিড-১৯ সংক্রান্ত সর্বশেষ প্রতিবেদন**

**ঢাকা,** ২০ আশ্বিন (৫ অক্টোবর) :

স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা ইনস্টিটিউট (আইইডিসিআর)-এর তথ্যানুযায়ী গতকাল মঙ্গলবার সকাল ৮টা থেকে আজ বুধবার সকাল ৮টা পর্যন্ত ২৪ ঘণ্টায় দেশে ৫৪৯ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ১৩ দশমিক ৮৬ শতাংশ। এ সময় ৩ হাজার ৯৬১ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে ২ জন মৃত্যুবরণ করেছে। এ পর্যন্ত ২৯ হাজার ৩৭৪ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ১৯ লাখ ৬৭ হাজার ৩৬৯ জন।

#

কবীর/পাশা/রফিকুল/মাহমুদ/রেজাউল/২০২২/১৮৩০ ঘণ্টা

তথ্যবিবরণী নম্বর :৪০২৩

**‍‍‍‍‍আন্তর্জাতিক দুর্যোগ প্রশমন দিবস উপলক্ষ্যে মহড়া অনুষ্ঠিত**

বান্দরবান, ২০ আশ্বিন (৫ অক্টোবর) :

দুর্যোগে ক্ষয়ক্ষতি কমিয়ে আনতে দেশের মানুষকে সচেতন করার লক্ষ্যে গতকাল ঢাকায় মুগদা মেডিকেল কলেজ এন্ড হাসপাতাল প্রাঙ্গণে অগ্নিকাণ্ড ও ভূমিকম্পের মতো দুর্যোগে করণীয় বিষয়ক সচেতনতামূলক মহড়া অনুষ্ঠিত হয় । আগামী ১৩ অক্টোবর আন্তর্জাতিক দুর্যোগ প্রশমন দিবসকে সামনে রেখে দুর্যোগ ব্যবস্থাপনা ও ত্রাণ মন্ত্রণালয় এ মহড়ার আয়োজন করে । ওয়ার্ল্ড ভিশন, ব্র্যাক, একশন এইডসহ বিভিন্ন বেসরকারি প্রতিষ্ঠানের আর্থিক এবং ফায়ার সার্ভিস ও সিভিল ডিফেন্সের কারিগরি সহযোগিতায় এ মহড়া অনুষ্ঠিত হয়।

অনুষ্ঠানে দুর্যোগ ব্যবস্থাপনা ও ত্রাণ মন্ত্রণালয়ের অতিরিক্ত সচিব শেখ মোহাম্মদ মনিরুজ্জামানের সভাপতিত্বে মন্ত্রণালয়ের সচিব মোঃ কামরুল হাসান প্রধান অতিথি হিসেবে উপস্থিত ছিলেন । মুগদা হাসপাতালের পরিচালক ডা. মোঃ নিয়াতুজ্জামান এবং মুগদা মেডিকেল কলেজের অধ্যক্ষ অধ্যাপক ডা. আবুল বাসার মোঃ জামাল এ সময় উপস্থিত ছিলেন ।

প্রধান অতিথির বক্তৃতায় দুর্যোগ ব্যবস্থাপনা ও ত্রাণ মন্ত্রণালয়ের সচিব বলেন, দুর্যোগ মোকাবিলায় সক্ষমতা বৃদ্ধির লক্ষ্যে ২ হাজার ২৭২ কোটি টাকার উদ্ধার সামগ্রী ও যন্ত্রপাতি ক্রয় করা হচ্ছে । বাংলাদেশ ফায়ার সার্ভিস এন্ড সিভিল ডিফেন্সের সক্ষমতা বৃদ্ধির লক্ষ্যে ইতোমধ্যে বিভাগীয় এবং জেলা পর্যায়ের শহরসমূহের জন্য ৬৫ ও ৫৫ মিটার উচ্চতায় উদ্ধার কার্যক্রম চালানোর লক্ষ্যে  উন্নতমানের লেডার (মই) ক্রয় করা হয়েছে । তিনি বলেন, যে কোনো দুর্যোগে উদ্ধার কার্যক্রম চালানোর ক্ষেত্রে উন্নত দেশের মতো সক্ষমতা অর্জনে সরকার কাজ করছে ।

#

সেলিম/পাশা/রাহাত/মাহমুদ/রফিকুল/লিখন/২০২২/১৮২১ ঘন্টা

তথ্যবিবরণী নম্বর : ৪০২২

**সম্প্রীতির দেশ বাংলাদেশ**

**-- বীর বাহাদুর ঊশৈসিং**

বান্দরবান, ২০ আশ্বিন (৫ অক্টোবর) :

পার্বত্য চট্টগ্রাম বিষয়ক মন্ত্রী বীর বাহাদুর উশৈসিং বলেছেন, সবাই আনন্দচিত্তে ধর্মীয় উৎসবসমূহ পালন করছে। সারা দেশে উৎসবমুখর পরিবেশে ধর্মীয় উৎসব পালন করতে পারায় তিনি প্রধানমন্ত্রী শেখ হাসিনাকে শুভেচ্ছাসহ কৃতজ্ঞতা প্রকাশ করেন। তিনি আইনশৃঙ্খলা রক্ষাকারী সদস্যদেরকেও ধন্যবাদ জানান।

আজ বান্দরবান সদরে সনাতনী সম্প্রদায়ের ধর্মীয় উৎসব দুর্গাপূজার বিজয়া দশমী অনুষ্ঠান পরিদর্শনকালে মন্ত্রী বীর বাহাদুর উশৈসিং এ কথা বলেন।

মন্ত্রী আরো বলেন, ‘সম্প্রীতির দেশ বাংলাদেশ’ সকল মানুষ একে অপরের পরিপূরক। তিনি বলেন, ধর্ম যার যার, উৎসব সবার। মন্ত্রী সনাতনী হিন্দু ধর্মাবলম্বীদের উৎসব, বৌদ্ধ ধর্মাবলম্বীদের উৎসব, মুসলমানদের ধর্মীয় উৎসব, খ্রিষ্টান সম্প্রদায়সহ অন্যান্য সকল ধর্মাবলম্বীদের ধর্মীয় উৎসবসমূহ সুন্দর ও সফলভাবে সম্পন্ন করার কাজে সকলের সহযোগিতা চান।

মন্ত্রী সর্বস্তরের মানুষকে অসাম্প্রদায়িক চেতনায় উদ্বুদ্ধ হয়ে জাতির পিতা বঙ্গবন্ধু শেখ মুজিবুর রহমানের সোনার বাংলা গড়ার কাজে ঐক্যবদ্ধ থাকার আহ্বান জানান।

#

রেজুয়ান/পাশা/রফিকুল/মাহমুদ/রেজাউল/২০২২/১৭০৬ ঘণ্টা

তথ্যবিবরণী নম্বর : ৪০২১

**সরকার সাম্প্রদায়িক সম্প্রীতিতে বিশ্বাসী**

**-খাদ্যমন্ত্রী**

নওগাঁ, ২০ আশ্বিন (৫ অক্টোবর) :

হিন্দু সম্প্রদায়ের সবচেয়ে বড় ধর্মীয় উৎসব দুর্গাপূজার আজ শেষ দিনে নওগাঁর নিয়ামতপুর উপজেলার বিভিন্ন পূজামণ্ডপ পরিদর্শনকালে খাদ্যমন্ত্রী সাধন চন্দ্র মজুমদার বলেন, বাংলাদেশ সাম্প্রদায়িক সম্প্রীতিতে বিশ্বাসী, যা সবাইকে বজায় রাখতে হবে। ধর্ম যার যার, উৎসব সবার। সরকার সাম্প্রদায়িক সম্প্রীতিতে বিশ্বাসী বলেই সব ধর্মের কল্যাণে কাজ করে যাচ্ছে।

এসময় হাজিনগর মন্দির কমিটির সভাপতি বিভূতিভূষণ, জীবন মজুমদারসহ স্থানীয় নেতাকর্মীর উপস্থিত ছিলেন।

এর আগে মন্ত্রী দুর্গাপূজা উপলক্ষ্যে দরিদ্র ও অসহায় মানুষের মাঝে বস্ত্র বিতরণ করেন।

#

কামাল/মেহেদী/জুলফিকার/মাহমুদা/মাসুম/২০২২/১৪৫২ ঘণ্টা

তথ্যবিবরণী নম্বর : ৪০২০

**জনগণের দোরগোড়ায় সেবা নিশ্চিত করতে হবে**

**-এনামুল হক শামীম**

শরীয়তপুর, ২০ আশ্বিন (৫ অক্টোবর) :

পানি সম্পদ উপমন্ত্রী এ কে এম এনামুল হক শামীম বলেছেন, জাতির পিতা বঙ্গবন্ধু শেখ মুজিবুর রহমানের স্বপ্ন ছিল সোনার বাংলাদেশ গড়ার। আর বঙ্গবন্ধু কন্যা প্রধানমন্ত্রী শেখ হাসিনার নেতৃত্বে সেদিকেই এগিয়ে যাচ্ছে দেশ। এই কাজে আমাদের সবাইকে সম্পৃক্ত হতে হবে। সকল ক্ষেত্রে সুশাসন প্রতিষ্ঠা করতে হবে। সরকারের সকল সেবার মান বৃদ্ধি করে জনগণের দোরগোড়ায় সেবার মান নিশ্চিত করতে হবে।

আজ শরীয়তপুরের সখিপুরের চরভাগায় নিজ বাসভবনে নড়িয়া ও সখিপুরের ২৪ ইউনিয়নের চেয়ারম্যান ও সদস্যদের সাথে মতবিনিময় কালে তিনি এসব কথা বলেন।

উপমন্ত্রী বলেন, ইউনিয়ন পরিষদগুলোকে আরো কার্যকর করতে হবে। বয়স্কভাতা ও বিধবাভাতাসহ সকল সেবার মান আরো বাড়াতে হবে।

মতবিনিময় সভায় উপস্থিত ছিলেন ভেদরগঞ্জ উপজেলা নির্বাহী কর্মকর্তা আব্দুল্লাহ আল মামুন, নড়িয়া উপজেলা আওয়ামী লীগের সভাপতি বীর মুক্তিযোদ্ধা ফজলুল হক মাল, সাধারণ সম্পাদক হাসানুজ্জামান খোকন, সখিপুর থানা আওয়ামী লীগের সাধারণ সম্পাদক আতিকুর রহমান মানিক সরকার প্রমুখ।

#

গিয়াস/মেহেদী/জুলফিকার/মাহমুদা/মানসুরা/২০২২/১২৪৫ ঘণ্টা

তথ্যবিবরণী নম্বর : ৪০১৯

**তথ্য ও সম্প্রচার মন্ত্রী করোনায় আক্রান্ত**

ঢাকা, ২০ আশ্বিন (৫ অক্টোবর) :

করোনায় আক্রান্ত হয়েছেন তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

রোববার পঞ্চগড়ে নৌকাডুবিতে স্বজনহারা মানুষদের মাঝে আওয়ামী লীগ সভাপতি শেখ হাসিনার ত্রাণ ও অর্থসহায়তা বিতরণ শেষে ঢাকা ফিরে পরদিন যথারীতি দাপ্তরিক দায়িত্ব পালনকালে অসুস্থ অনুভব করেন মন্ত্রী। চিকিৎসকদের পরামর্শে আইইডিসিআরের (ইনস্টিটিউট অভ এপিডেমিওলজি, ডিজিজ কন্ট্রোল এন্ড রিসার্চ) মাধ্যমে টেস্ট করানো হয়। মঙ্গলবারের রিপোর্টে দেখা যায় তিনি কোভিড পজিটিভ।

উল্লেখ, তথ্য ও সম্প্রচার মন্ত্রী আগেও দু’বার করোনায় আক্রান্ত হয়েছেন। ড. হাছান মাহ্‌মুদ করোনাক্রান্ত হলেও তিনি সুস্থ আছেন ও সকলের দোয়া চেয়েছেন।

#

আকরাম/মেহেদী/জুলফিকার/মাহমুদা/মাসুম/২০২২/১০২২ ঘণ্টা

তথ্যবিবরণী নম্বর : ৪০১৮

**গণমাধ্যমের উচিত বস্তুনিষ্ঠ সমালোচনার পাশাপাশি ভালো কাজের প্রশংসা করা**

**-ধর্ম প্রতিমন্ত্রী**

ঢাকা, ২০ আশ্বিন (৫ অক্টোবর) :

ধর্ম প্রতিমন্ত্রী মোঃ ফরিদুল হক খান বলেছেন, গণমাধ্যম সমাজের দর্পণ। তাই গণমাধ্যমের উচিত সরকারের বিভিন্ন ব্যক্তি ও প্রতিষ্ঠানের বস্তুনিষ্ঠ সমালোচনার পাশাপাশি ভালো কাজেরও প্রশংসা করা। তাহলে সঠিকভাবে দায়িত্বপালনকারী ব্যক্তি ও প্রতিষ্ঠানসমূহ অনুপ্রাণিত হবে।

প্রতিমন্ত্রী গতকাল মন্ত্রণালয়ের সভাকক্ষে রিলিজিয়াস রিপোর্টার্স ফোরাম (আরআরএফ) এর নবনির্বাচিত নির্বাহী কমিটির সাথে সৌজন্য সাক্ষাতে এসব কথা বলেন।

ধর্ম প্রতিমন্ত্রী বলেন, করোনাত্তোর ২০২২ সালের হজ কার্যক্রম সম্পন্ন করার প্রস্তুতির জন্য ৪/৫ মাসের পরিবর্তে মৌখিকভাবে হজের ৩৫ দিন আগে ও লিখিতভাবে মাত্র ২১ দিন পূর্বে জানানো হয়েছিলো। তারপরও মন্ত্রণালয় সংশ্লিষ্টদের সাথে সম্বনয় করে একটি সফল হজ ব্যবস্থাপনা উপহার দিয়েছে। এ রকম সফল ব্যবস্থাপনার বিষয় গণমাধ্যম ইতিবাচকভাবে তুলে ধরতে পারে।

এসময় এক প্রশ্নের জবাবে প্রতিমন্ত্রী বলেন, আমরা আশা করছি বিশ্বব্যাপী করোনা মহামারি পরিস্থিতির উন্নতি হওয়ায় আগামী বছর ২০২৩ সালে বাংলাদেশের জন্য বরাদ্দকৃত কোটার পূর্ণ সংখ্যক হজযাত্রী হজে গমণ করতে পারবেন যার সংখ্যা ১ লাখ ৩০ হাজারের কম বেশি হতে পারে।

অনুষ্ঠানে বক্তব্য রাখেন ধর্ম বিষয়ক মন্ত্রণালয়ের অতিরিক্ত সচিব মু. আব্দুল আওয়াল হাওলাদার ও যুগ্মসচিব মোঃ নায়েব আলী মন্ডল, আরআরএফ এর সভাপতি উবায়দুল্লাহ বাদল ও সাধারণ সম্পাদক কামরুজ্জামান বাবলু প্রমুখ।

#

আনোয়ার/মেহেদী/জুলফিকার/মাহমুদা/মানসুরা/২০২২/৯২০ ঘণ্টা

তথ্যবিবরণী নম্বর : ৪০১৭

**সকল ধর্মের মানুষের মেলবন্ধন বাংলাদেশ**

**- বীর বাহাদুর উশৈসিং**

বান্দরবান, ২০ আশ্বিন (৫ অক্টোবর) :

পার্বত্য চট্টগ্রাম বিষয়ক মন্ত্রী বীর বাহাদুর উশৈসিং বলেছেন, সকল ধর্মের মেলবন্ধন বাংলাদেশ। সব ধর্মের মানুষ এখানে শান্তিপ্রিয়ভাবে মিলেমিশে বসবাস করছে। হিন্দু সনাতন ধর্মাবলম্বীদের পূজা শেষেই বৌদ্ধ ধর্মাবলম্বীদের প্রবারণা পূর্ণিমা এবং এর পরেই মুসলমানদের ঈদে মিলাদুন্নবী।

আজ বান্দরবান সদর উপজেলা পরিষদ মিলনায়তনে বৌদ্ধ ধর্মাবলম্বীদের প্রবারণা পূর্ণিমা উপলক্ষ্যে বান্দরবান সদরের ১৪০টি বৌদ্ধ বিহারের প্রতিনিধিদের কাছে সরকারি অনুদানের চাল বিতরণ অনুষ্ঠানে প্রধান অতিথির বক্তৃতাকালে তিনি এসব কথা বলেন।

মন্ত্রী বলেন, প্রত্যেক ধর্মাবলম্বীরা পার্বত্য অঞ্চলে শান্তিপূর্ণভাবে উৎসব পালন করছে। সংবিধানে সব ধর্মের মানুষকে সমান অধিকার ভোগ করার উল্লেখ আছে। জাতির পিতা বঙ্গবন্ধু কন্যা প্রধানমন্ত্রী শেখ হাসিনা প্রত্যেক ধর্মের কল্যাণে আন্তরিকভাবে কাজ করে যাচ্ছেন। সরকারি আইন শৃঙ্খলা বাহিনী সবসময় নিরাপত্তার কাজে তৎপর রয়েছে। এখানকার মানুষ স্বাচ্ছন্দে ও শান্তিপূর্ণভাবে নিজ নিজ ধর্মের উৎসব পালন করে আসছে।

মন্ত্রী এসময় ৫০০ কেজি করে সরকারি চাল ১৪০টি বৌদ্ধ বিহারের প্রতিনিধিদের মাঝে বিতরণ করেন।

বান্দরবান সদর উপজেলা নির্বাহী অফিসার সাজিয়া আফরোজের সভাপতিত্বে অনুষ্ঠানে অন্যান্যের মধ্যে অতিরিক্ত জেলা প্রশাসক ডা. মো. শেখ ছাদেক, বান্দরবান সদর উপজেলা পরিষদের চেয়ারম্যান এ কে এম জাহাঙ্গীর ও ভাইস চেয়ারম্যান য়ইসা প্রু উপস্থিত ছিলেন।

#

রেজুয়ান/মেহেদী/জুলফিকার/মাহমুদা/মানসুরা/২০২২/৯২০ ঘণ্টা